Sektor korporativnih komunikacija

Av. V. Holjevca 10

Zagreb 10002

Tel: 01 6450 406

Fax: 01 6452 406

**PRIOPĆENJE**

**Otvorene prijave za Zeleni pojas**

* **Četvrtu godinu zaredom INA pomaže u očuvanju okoliša i prirode**
* **Prijave traju do 21. svibnja u ponoć te se odvijaju online:** [**www.ina.hr/zelenipojas**](http://www.ina.hr/zelenipojas)
* **Nagrađen najbolji projekt u dosadašnja tri izdanja natječaja**

**Zagreb, 24. travnja 2017.** – **S ciljem širenja svijesti o važnosti očuvanja okoliša, INA i u 2017. nastavlja provedbu programa Zeleni pojas u sklopu kojeg sufinancira ekološke projekte. Program je namijenjen svim organizacijama civilnog društva, javnim obrazovnim ustanovama, parkovima prirode i dobrovoljnim vatrogasnim društvima u Hrvatskoj koji svoje ideje i projekte mogu prijaviti na natječaj otvoren do 21. svibnja u ponoć**. **U dosadašnje tri godine INA je pomogla realizaciju 49 projekata te ih sufinancirala s ukupno gotovo milijun kuna.**

Zeleni pojas okupljenima je predstavila Marina Burazer, direktorica Sektora korporativnih komunikacija u Ini: *„Sustavno upravljanje zaštitom okoliša sastavni je dio Inine poslovne politike, kao i suradnja sa zajednicama u kojima poslujemo – Zeleni pojas spaja te dvije odrednice na najbolji mogući način. Sve veći broj prijava koji bilježimo iz godine u godinu pokazuje da mnogi misle zeleno te da uz našu financijsku pomoć i uz pomoć Ininog Kluba volontera možemo zajedno realizirati uistinu izvrsne projekte.“*

Na predstavljanju ovogodišnjeg natječaja, održanom pod voditeljskom palicom Andree Andrassy, svečano je dodijeljena nagrada projektu „Čista Drava je prava“ koji je interna komisija proglasila najboljim dosad, a proveden je u sklopu natječaja 2015. godine. U sklopu projekta uređeno je izletište uz rijeku Dravu koje se nalazi u Regionalnom parku Mura-Drava, a ujedno je provedena jubilarna stota akcija Ininog kluba volontera. Osim INA kartice u vrijednosti od pet tisuća kuna, Rekreacijskom društvu Zeleno srce Pitomača uručena je i skulptura koju je pod vodstvom mentora prof. Milana Vučića dizajnirala Anastasiia Lunko, maturantica Srednje škole za primijenjenu umjetnost iz Zagreba s kojom je INA uspostavila suradnju na projektu.

Predsjednik društva Ivan Kos zahvalio je Ini što je prepoznala i podržala projekt: *„INA i Inini volonteri pridružili su se našim projektnim partnerima, Općini Pitomača i TZ općine Pitomača, te smo zajednički realizirali projekt. Hvala Ini što kroz Zeleni pojas pomaže malim udrugama u njihovim nastojanjima da očuvaju prirodu i štite okoliš, veselimo se sljedećem druženju u prirodi.“*

Odluku o odabiru projekata u sklopu Zelenog pojasa 2017. donijet će stručna šesteročlana komisija u sastavu Mirjana Matešić, ravnateljica Hrvatskog poslovnog savjeta za održivi razvoj, prof. dr. sc. Maja Fredotović, dekanica Ekonomskog fakulteta u Splitu, prof. dr. sc. Vlasta Ćosović, redovita profesorica Prirodoslovno-matematičkog fakulteta u Zagrebu, Stipe Božić, Hrvatska gorska služba spašavanja, Marina Burazer, direktorica Sektora korporativnih komunikacija u Ini i Angelika Brnada, direktorica Sektora održivog razvoja i zaštite zdravlja, sigurnosti i okoliša u Ini, dok će jedan projekt, kao i prošle godine, odabrati Inini fanovi na Facebooku.

Stipe Božić član je komisije od prve godine projekta: *„Uistinu me veseli sudjelovati u odabiru projekata za Inin Zeleni pojas, mada iz godine u godinu komisija ima sve teži zadatak jer ne samo da pristiže sve veći broj prijava, nego su i sve kvalitetnije. Dajemo sve od sebe kako bismo odabrali najbolje jer okoliš moramo čuvati za buduće generacije, stoga pozivam sve da se i ove godine prijave na natječaj.“*

Svi detalji o uvjetima natječaja i potrebnoj dokumentaciji, kao i projektima odabranima na dosadašnjim izdanjima Zelenog pojasa, dostupni su na stranici [www.ina.hr/zelenipojas](http://www.ina.hr/zelenipojas) putem koje se odvijaju i prijave.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 495 benzinskih postaja u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr